כתב התביעה המתוקן מוסיף עילות תביעה, מוסיף נתבע חדש ומשלש את סכום התביעה המתקרב כעת לשני מיליון ₪.
מדובר בפרשה יוצאת דופן ובתיק מורכב, תקוע שלא ברור כיצד ימשיך ויתקדם.
בשל הנסיבות המיוחדות אפשרתי לצדדים להשיב ולהגיב ולאחר עיון במכלול החומר שלפני, הגעתי למסקנה שדין הבקשה להידחות.
אני מקבל באופן מלא את טענת הנתבעים לפיהן תיקון התביעה פוגע בזכויותיהם, מסרבל את ההליך, מצריך הגשת כתב הגנה מתוקן ורחב יותר בהיקפו אך דחיית הבקשה מבוססת גם על טעמים הקשורים במדיניות משפטית ראויה.
ייתכן שיש גם טעם בטענת המבקשים לפיה על התביעה המתוקנת חלה התיישנות אך אינני נדרש לדון בטענה זו נוכח התוצאה הצפויה ממילא.
הפרשה והעילות נשוא תיק זה נוגעות לשנת 2006 ועניינים מסוימים גולשים במעט לתחילת שנת 2007. התביעה הוגשה רק באוקטובר 2013 בשיהוי בלתי נתפש ולא ברור כיצד התובעת הזועקת לשמיים על עוולות לכאורה שנעשו כלפיה ותובעת סכומי עתק המתינה זמן כה רב עם תביעתה.
גם מרגע שהתביעה הוגשה, דבר לא באמת התקדם בה. הדיון בתיק עוכב מחודש יוני 2015 עת הודיעו הצדדים כי הם מפנים את התיק לגישור. אח"כ ניתנה הודעה על הקפאת ההליך עד להכרעה בהליכים אחרים תלויים ועומדים כאשר אין בהודעה כדי לסיים את המחלוקת שכן הצדדים לא קיבלו על עצמם חובה להחיל את התוצאות בהליכים האחרים על תיק זה. תוך כדי תקופת "ההקפאה" הגישה התובעת את הבקשה לתיקון כתב התביעה וכן הוגשה הודעה על הפסקת ייצוגה ע"י עוה"ד א. חדי.
המצב כיום הוא שבתיק מורכב זה, מבוקש להתחיל מאפס הגם שלתיק מלאו מעל ל-3 שנים ובהתאם לנהלי ולמדיניות הנהלת בתי המשפט התיק שטרם החל כבר מוגדר כ"תיק ישן".